গাছ জল আর মাটির ক্ষয়ও আটকায়। পৃথিবীতে জল অঢেল। কিন্তু তার বেশির ভাগই সমুদ্রের নোনা জল যা রান্না-খাওয়ায় তো বটেই, চাষবাস, কলকারখানার কাজেও অচল। পৃথিবীতে 'মিঠে' অর্থাৎ নোনতা নয় এমন জলের ভাণ্ডার সীমিত। এই ভাণ্ডারে যোগ হয় বাস্পীভূত সমুদ্রের জল, যা শেষ অবধি বৃষ্টি হয়ে পৃথিবীতে মিঠে জল হিসেবে ফিরে আসে। এছাড়া রয়েছে হিমবাহ গলে নেমে আসা নদীর জল। এই দুয়েরই এক বড় অংশ আবার সমুদ্রে ফিরে গিয়ে 'নষ্ট' হয়ে যায়। এই মিঠে জলটুক ধরে রাখার লড়াই তাই মানুষ ও সভ্যতার টিঁকে থাকার লড়াই। এই লড়াইয়েও মানুষের এক বড় অস্ত্র গাছ। তারা মাটি থেকে জল টানে, আবার প্রবাহিত বৃষ্টির জলের বাঁধ হয়ে তাকে মাটিতে আটকে রাখতে সাহায্য করে।